Der blev ingen medalje til Mie Ø. Nielsen, da hun torsdag aften svømmede finale i 100-meter ryg ved VM på kortbane i Doha. Den 18-årige dansker svømmede i tiden 56,62 sekunder i finalen, hvilket kun rakte til en placering som nummer fem. Tiden var et godt stykke fra Mie Ø. Nielsens egen nordiske rekord på 55,99 sekunder. Mie Ø. Nielsen vandt for to år siden sølv, da der senest var VM på kortbane i Istanbul. Jeanette Ottesen var blot 4/100 fra sin danske rekord, da hun var hurtigst af alle i semifinalerne i 50-meter butterfly. Danskeren, der er regerende verdensmester på langbane i den ikke-olympiske disciplin, klokkede ind i tiden 24,91 sekunder, da hun vandt sit semifinaleheat. Svenske Sarah Sjöström var næstbedst i tiden 25,02 sekunder. I 100-meter fri blev Pernille Blume nummer 14 i semifinalerne, da hun svømmede i tiden 52,90 sekunder. Dermed kom hun ikke videre til finalen.

Opsummering:
Aalborg-svømmeren blev kun nummer fem i 100-meter ryg ved VM på kortbane i Doha.